*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Απριλίου 1981

περί διαπιστώσεως ότι η εισαγωγή της συσκευής με την ονομασία «Optronic-optical radiation measurement system, model 740 Α» δύναται να πραγματοποιηθεί ατελώς ως προς τους δασμούς του Κοινού Δασμολογίου

(81/319/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε από τον κανονισμό (ΕΟΚ) αριθ. 1027/79 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι η βρετανική κυβέρνηση, με επιστολή της της 22ας Οκτωβρίου 1980, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθορισθεί αν η συσκευή με την ονομασία «Optronic-optical radiation measurement system, model 740 Α», η οποία προορίζεται για να χρησιμοποιηθεί στα εξής πεδία έρευνας:

- επίδραση της υφής και της ποσότητας συνεχούς ή ασυνεχούς (σε παλμούς φωτός) φωτός επί της αναπτύξεως φυτών,

- καθορισμός του δυναμικού φάσματος προς πρόκληση ανθήσεως καθώς και των άλλων βιολογικών φαινομένων δια της χρησιμοποιήσεως πηγών ακτινοβολίας περιορισμένης περιοχής μήκους κύματος, εκκινώντας από την περιοχή των υπεριωδών και προσκείμενες στην υπέρυθρη περιοχή του φάσματος,

- καθορισμός της διακυμάνσεως της υφής του φωτός εν σχέσει προ το διάστημα της ημέρας και της νύκτας,

- εντοπισμός των φωτοευαίσθητων χρωστικών στα φυτά,

πρέπει να θεωρηθεί ή όχι ως επιστημονική καί, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·

ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των Κρατών μελών συνήλθε στις 5 Μαρτίου 1981 στο πλαίσιο της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως·

ότι από την εξέταση αυτή συνάγεται ότι η εν λόγω συσκευή είναι σύστημα μετρήσεως και ρυθμίσεως·

ότι τα αντικειμενικά, τεχνικά χαρατηριστικά της, όπως στο ευρύ πεδίο φασματοραδιομετρικής αναλύσεως, καθώς και η χρήση που γίνεται της εν λόγω συσκευής, την καθιστούν συσκευή ειδικά κατάλληλη για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι, επομένως, πρέπει να θεωρηθεί ως επιστημονική συσκευή·

ότι, βάσει των πληροφοριών που έχουν συγκεντρωθεί από τα Κράτη μέλη, συσκευές ισοδύναμης επιστημονικής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, δεν κατασκευάζονται επί του παρόντος στην Κοινότητα· ότι, συνεπώς, η εν λόγω συσκευή δικαίως δύναται να εισάγεται ατελώς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η εισαγωγή της συσκευής με την ονομασία «Optronic-optical radiation measurement system, model 740 Α», που αποτελεί το αντικείμενο της αιτήσεως της 22ας Οκτωβρίου 1980 της βρετανικής κυβερνήσεως, δύναται να πραγματοποιηθεί ατελώς ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 29 Απριλίου 1981.

Για την 'Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 134 της 31. 5. 1979, σ. 1.

(3) ΕΕ αριθ. L 318 της 13. 12. 1979, σ. 32.